
A jó szomszéd: Gyarmatpusztára beköltözők közösségének alakulása

Kutatásomat Gyarmatpusztán, egy volt uradalmi cselédtelepülésen végeztem, ahová a
rendszerváltás óta egyre többen költöztek be a tősgyökeres lakosság mellé. Gyarmatpuszta
jelenleg Gyermely község közigazgatási része. Érdeklődésemet egy közösség keltette fel,
melyet tagjai Szomszédok csoportnak neveztek el a saját Facebook-csoportjuk neve után.
Tagjainak nagy része körülbelül húsz éve lakik a településen, mégis szorosabb kapcsolat az
utóbbi három évben alakult ki közöttük. Annak ellenére, hogy a közösség tagjai nagyrészt
beköltözők, a csoportnak mégsem tagja minden, az utóbbi két-három évtizedben beköltözött
lakos. Kutatásom során felmerült bennem a kérdés, hogy mi alapján lettek tagjai a jelenlegi
csopottagok a közösségnek? Milyen indokkal kezdték egymás társaságát keresni?
A Szomszédok csoport tagjai a településen egymásnak kölcsönös segítségnyújtást,
támaszt jelentenek, közösséggé alakulásukat segítette az, hogy a csoport tagjainak nagyrésze a
fővárosból vagy Budapest környékéről származik, szinte azonos életkorban vannak és hasonló
érdeklődési körük van.



